《幽愤 其三》
清代·袁昶

泰伯为让王，采药适蛮乡。开国称至德，周道日以昌。

礼烈贝勒长，让位有耿光。奉曼珠应身，神武天称扬。

故鞭苔四裔，探筴卜世长。不敢先天下，老子三宝章。

何尤扫氛祲，枉矢贯天狼。天眷有让德，艮维降之祥。

三陵望郁葱，佳气方未央。柹附誓翊戴，巩卫于苞桑。

齐心奉圣主，长御万年觞。兵气繇政秕，乱萌繇志荒。

叛氓治昌披，胡兵惩陆梁。立国自有本，济时岂无方。

尼父曰正名，圣者道其常。立石与僵柳，先诛眭议郎。

作者简介：（1846—1900）浙江桐庐人，字重黎，一字爽秋。光绪二年进士，授户部主事。讲实学，不主故常。官至太常寺卿。以反对用义和团排外，被杀。后追复原职，谥忠节。有《浙西村丛刻》、《袁昶日记》。